**SAATEKIRJE POHJANTÄHTI-SOLKI EHDOTUKSEN PUOLTOLAUSUNTOA VARTEN**

Pyydämme sinua kirjoittamaan puoltolausunnon Pohjantähti-soljen saajaehdokkaalle.

Puoltolausunnossa sinun pitää kuvata, miten nähdäksesi partion arvot näkyvät saajaehdokkaan elämässä partion ulkopuolella. Partion arvot on kuvattu partioihanteissa, partiolupauksessa ja partiolaisen tunnuksessa. Käytä puoltolausunnossasi esimerkkejä näiden arvojen toteutumisesta. Halutessasi voit viitata esimerkiksi tiettyyn ihanteeseen.

**Partiolaisen ihanteena on**

* **Rakastaa luontoa ja suojella ympäristöä**  
  Partiolainen rakentaa henkilökohtaista luontosuhdettaan ja vaalii sitä. Hän kokee luonnon tärkeäksi ja ymmärtää luonnon oman arvon. Partiolainen ymmärtää oman vaikutuksensa ympäristöön ja toimii kestävän kehityksen periaatteiden mukaisesti tavoitteenaan säilyttää elinvoimainen ja hyvä elinympäristö myös tuleville sukupolville.
* **Olla luotettava**  
  Partiolainen on luotettava ystävä, joka pitää sanansa ja kantaa vastuuta velvollisuuksistaan. Partiolainen rakentaa ympärilleen luottamuksen ilmapiiriä ja osoittaa luottamusta muita kohtaan. Partiolainen on aina valmis auttamaan toisia ihmisiä.
* **Rakentaa ystävyyttä yli rajojen**  
  Partiolainen suhtautuu myönteisesti moninaisuuteen sekä haluaa tutustua ja ystävystyä myös omien yhteisöjensä ulkopuolelta tulevien ihmisten kanssa. Partiolainen pyrkii luomaan rakentavaa keskustelua ja yhteistyötä ympärilleen. Partiolainen toimii rauhan puolesta kaikkialla. Partiolainen on osa maailmanlaajuista liikettä ja näkee tämän kautta mahdollisuudet muuttaa maailmaa.
* **Tuntea vastuunsa ja tarttua toimeen**  
  Partiolainen tuntee vastuuta yhteisöistään ja yhteiskunnasta, eikä epäröi tarttua toimeen yhteisen hyvän puolesta. Partiolainen osaa toimia osana erilaisia ryhmiä ja johtaa niitä. Partiolainen toimii aktiivisena yhteiskunnan jäsenenä omista lähtökohdistaan käsin.
* **Kehittää itseään ihmisenä**  
  Partiolainen vahvistaa itsetuntemustaan oppimalla tunnistamaan ja kehittämään vahvuuksiaan ja heikkouksiaan. Partiolainen kehittää tiedollisia ja taidollisia ominaisuuksiaan nousujohteisesti. Partiolainen saa taitoja omien arvojensa tunnistamiseen sekä ymmärtää arvojen merkityksen ja vaikutuksen toiminnassaan.
* **Etsiä elämän totuutta**  
  Partiolainen rakentaa omaa uskoaan tai muuta katsomustaan. Partiolaisella on myönteinen suhtautuminen eri uskontoihin ja muihin katsomuksiin sekä hengellisyyteen. Partiolainen hyväksyy, että on olemassa jotakin ihmistä suurempaa. Partiolainen suhtautuu toiveikkaasti tulevaisuuteen. Partiolainen rakentaa käsitystään oikeasta ja väärästä sekä toimii oikeudenmukaisesti.

**Partiolupaus on:**

Lupaan parhaani mukaan elää maani ja maailman parhaaksi, kasvaa katsomuksessani ja toteuttaa ihanteita joka päivä.

**Partiotunnus on:**

Ole valmis.

**Pohjatähti-soljen myöntöperusteet:**

Pohjantähti-solki voidaan myöntää vähintään 26-vuotiaille partiojohtajalle, joka on sitoutunut partion arvoihin ja toimii ansiokkaasti sekä innostuneesti partiojohtajatehtävissä. Partion arvot näkyvät saajan toiminnassa sekä partiossa, että sen ulkopuolella. Lisäksi saaja on saanut toisissa ihmisissä aikaan kasvua ja sitoutumista partiotoimintaan. Puoltolausunnossa tulee kuvata, kuinka partiolaisen arvot näkyvät partion ulkopuolella. Puoltolausuntoon tulee sisällyttää laatijan nimi ja yhteystiedot.